題滕司戶虛舟庵和韻
作者：程俱
朝代：宋

paragraphs: 萬族同一海，至人乘桴浮。
狂風鼓溟壑，安問蜃與鰌。
擾擾墮濁水，蚩蚩守藏舟。
其誰善游者，動寂兩不侔。
紛綸萬境前，了了轉處幽。
愛君虛舟句，勿逐虛舟求。
徜徉曹掾中，聊作虛舟留。
長維五藴山，亦泳愛水流。
飄搖度夷險，不喜亦不憂。
我乃蹇淺人，褊心屢招尤。
君心果空曠，永矣從君遊。